《寄题分绣阁》
宋代·洪迈

新阁何隆隆，经营自兹岁。
其前山送青，其下竹交翠。
景物日夕佳，登临春秋异。
治中公事暇，领客共留憩。
四座欢相酬，寿主珍重意。
向来蓬瀛上，视此毋乃愧。
主称客意好，是事幸且置。
拄颊饱看山，朝来殊爽致。

作者简介：洪迈（1123——1202），南宋饶州鄱阳（今江西省上饶市鄱阳县）人，字景卢，号容斋，又号野处。洪皓第三子。官至翰林院学士、资政大夫、端明殿学士，副丞相、封魏郡开国公、光禄大夫。卒年八十，谥“文敏”。配张氏，兵部侍郎张渊道女、继配陈氏，均封和国夫人。南宋著名文学家。